26. NAVADNA NEDELJA

Prvo berilo: Božja grožnja lahkomiselnim grešnikom
Am 6,1a.4‑7

Berilo iz knjige preroka Amosa.

Gorje vam, lahkomiselni na Síonu,
brezskrbneži na samaríjski gori!
Poležavajo na slonokoščenih posteljah
in se pretegujejo na svojih ležiščih,
jedo jagnjeta od drobnice in teleta iz hleva.
Derejo se ob brenkanju na harfe,
mislijo, da igrajo na glasbila kakor David.
Pijejo vino iz vrčev
in se mazilijo z izbranimi olji,
ne bolí pa jih Jožefov polom.
Zato bodo zdaj korakali na čelu izgnancev
in rezgetanje veseljakov bo utišano.

		Božja beseda.

Spev z odpevom
Ps 146,6‑10 (R 1)

Odpev:  Hvali, moja duša, Gospoda.

Gospod varuje zvestobo na veke.
Gospod pomaga do pravice zatiranim.
Gospod daje kruha lačnim,
Gospod osvobaja jetnike. Odpev.
			
Gospod odpira oči slepim,
Gospod dviga potrte,
Gospod ljubi pravične.
Gospod varuje tujce. Odpev.

Gospod podpira siroto in vdovo,
pota krivičnih pa uničuje.
Gospod bo kraljeval na veke,
tvoj Bog, o Síon, od roda do roda. Odpev.

Drugo berilo: Ohranimo zapovedi, dokler Kristus ne pride
1 Tim 6,11‑16

Berilo iz prvega pisma apostola Pavla Timóteju.
	
Ti, Božji človek, si prizadevaj za pravičnost,
za pobožnost, za vero, ljubezen, stanovitnost in krotkost.
Bojuj dober boj vere,
sezi po večnem življenju, v katero si bil poklican
in si to lepo izpovedal pred mnogimi pričami.
Zapovedujem ti pred Bogom, ki vsem stvarem daje življenje,
in pred Kristusom Jezusom, 
ki je pred Poncijem Pilatom dobro pričeval:
Ohrani zapoved, da boš brez madeža in brez graje
do prihoda našega Gospoda Jezusa Kristusa.
Ob tem prihodu se bo ob svojem času
pokazal blaženi in edini vladar,
kralj nad kraljujočimi in Gospod nad gospodujočimi,
ki ima edini nesmrtnost, ki biva v nedostopni luči
in ga noben človek ni videl in ga ne more videti.
Njemu čast in večna oblast! 
Amen.

		To je Božja beseda.

Aleluja 2 Kor 8,9

Aleluja. Jezus Kristusa je bil bogat, pa je postal ubog,
da bi vi obogateli po njegovem uboštvu. Aleluja.

Evangelij: V večnosti ima vse drugačno vrednost
Lk 16,19‑31

‡Iz svetega evangelija po Luku.

Tisti čas je Jezus rekel farizejem:
»Žível je bogataš.
Oblačil se je v škrlat in dragoceno tkanino
ter se dan na dan sijajno gostil.
Pri njegovih vratih pa je lęžal revež,
ki mu je bilo ime Lazar in je imel polno ran po telesu.
Rad bi se najedel tega, kar je padalo z bogataševe mize,
pa so le psi prihajali in lizali njegove rane.
Revež je umrl in angeli so ga odnesli v Abrahamovo naročje.
Tudi bogataš je umrl in so ga pokopali.
	
In ko je v podzemlju trpel muke, je povzdignil oči
in od daleč videl Abrahama in Lazarja v njegovem naročju.
Zaklical je: ›Oče Abraham, usmili se me in pošlji Lazarja,
da pomóči konec svojega prsta v vodo in mi ohladi jezik,
kajti strašno trpim v tem plamenu.‹
Abraham mu je rekel:
›Otrok, spomni se, da si v življenju dobil svoje dobro,
Lazar pa prav tako húdo;
zdaj je on tukaj potolažen, ti pa trpiš.
Vrh tega je med nami in vami velik prepad,
tako da tisti, ki bi hoteli od tod priti k vam, ne morejo,
pa tudi od tam se ne da priti k nam.‹
Nato mu je bogataš rekel:
›Prosim te torej, oče, da ga pošlješ v hišo mojega očeta.
Imam namreč pet bratov;
naj jih posvarí, da tudi oni ne pridejo v ta kraj mučenja!‹
Abraham mu je dejal:
›Imajo Mojzesa in preroke, té naj poslušajo!‹
Bogataš pa mu je odvrnil:
›Ne, oče Abraham,
temveč če pride kdo od mrtvih k njim, se bodo spreobrnili.‹
On pa mu je dejal: ›Če ne poslušajo Mojzesa in prerokov,
se ne bodo dali prepričati, četudi kdo vstane od mrtvih.‹ «

		Poslušali smo Kristusov evangelij.